Xalqaro zamonaviy sanʼat biyennalesini yuqori saviyada oʻtkazish chora-tadbirlari toʻgʻrisida
(resolution, 2025-08-21)

Oʻzbekistonning jahon madaniy xaritasidagi nufuzini yuksaltirish, zamonaviy sanʼat, tarixiy meros, kreativ iqtisodiyot va turizm uygʻunligini taʼminlash orqali mamlakatning ijtimoiy-iqtisodiy taraqqiyotiga hissa qoʻshish, shuningdek, YUNESKOning Umumjahon merosi roʻyxatiga va “Ijodkor shaharlar tarmogʻi” dasturiga kirgan, asrlar davomida ilm-fan, meʼmorchilik, hunarmandchilik va sanʼat markazi boʻlib kelayotgan koʻhna Buxoro shahrining oʻrni va ahamiyatini yanada oshirish maqsadida qaror qilaman: 1. 2025-yildan boshlab har ikki yilda bir marta sentabr — noyabr oylarida Buxoro shahrida xalqaro zamonaviy sanʼat biyennalesi (keyingi oʻrinlarda — Biyennale) oʻtkazib borilsin. 2. Birinchi Biyennale 2025-yil 5-sentabr — 20-noyabr kunlari yuqori saviyada oʻtkazilsin. 3. Quyidagilar Biyennalening asosiy maqsadlari etib belgilansin: (a) mamlakatimizda zamonaviy va amaliy sanʼat, hunarmandchilikni qoʻllab-quvvatlash hamda global madaniy makonga integratsiya qilish; (b) kreativ industriyada taʼlim, tadqiqot va kasbiy mahoratni rivojlantirish, yurtimiz vakillarining jahonga mashhur usta-ijodkorlar bilan hamkorligini yoʻlga qoʻyish orqali xalqaro darajaga olib chiqish; (v) yurtimiz turistik jozibadorligini oshirish, madaniy meros obyektlarini sanʼat namoyishi maydonlariga aylantirish, muntazam qayta tashrif buyurishga boʻlgan qiziqishni shakllantirish. 4. Xalqaro zamonaviy sanʼat biyennalesiga tayyorgarlik koʻrish va uni oʻtkazish boʻyicha tashkiliy qoʻmita (keyingi oʻrinlarda — Tashkiliy qoʻmita) tuzilsin, shuningdek, uning tarkibi va asosiy vazifalari 1- va 2-ilovalarga muvofiq tasdiqlansin. 5. Belgilab qoʻyilsinki, Madaniyat va sanʼatni rivojlantirish jamgʻarmasi (keyingi oʻrinlarda — Jamgʻarma) Tashkiliy qoʻmitaning ishchi organi hisoblanadi. 6. Belgilansinki, birinchi Biyennale doirasida quyidagilar amalga oshiriladi: (a) Biyennale oʻtkaziladigan 14 ta madaniy meros obyektini koʻrgazma va tadbirlar, taʼlim va tadqiqot, ijodiyot va ishlab chiqarish jarayonlari uygʻunlashgan kreativ klasterga aylantirish; (b) jahonga mashhur usta-ijodkorlar tomonidan 60 tadan koʻp art-obyekt, shu jumladan, installyatsiyalarni yaratish, ulardan Biyennale oʻtkaziladigan joyni badiiy bezashda foydalanish va ularning eng munosiblarini dunyo boʻylab koʻrgazmalarda namoyish etish; (v) dunyoga taniqli ijodkor, mutaxassis va oshpazlar ishtirokida keng jamoatchilik uchun 10 haftalik ilmiy-maʼrifiy, madaniy-koʻngilochar, sayyohlik va gastronomik dasturlarni tashkil etish; (g) birinchi Biyennale maxsus katalogi va oʻzbek milliy taomlari retseptlar kitob-albomini chop etish, ulardan xalqaro miqyosdagi targʻibot vositasi va sovgʻalar toʻplami sifatida keng foydalanish; (d) Buxoro Biyennalesi haqida hujjatli film yaratish, shuningdek, undan foydalanib mamlakatimizning sayyohlik salohiyatini targʻib qilish; (j) maxsus taʼlim dasturi asosida xalqaro darajadagi kuratorlarni tayyorlash hamda ularning jahonning yetakchi sanʼat maydonlarida Oʻzbekiston nomidan ishtirok etishini taʼminlash; (z) 30 nafardan ortiq xalqaro ekspert, kurator va sanʼatshunoslar ishtirokida xalqaro akademik simpoziumni oʻtkazish. 7. Quyidagilar: (a) Xalqaro zamonaviy sanʼat biyennalesi oʻtkaziladigan moddiy madaniy meros obyektlari (keyingi oʻrinlarda — Biyennale obyektlari) roʻyxati 3-ilovaga muvofiq; (b) Xalqaro zamonaviy sanʼat biyennalesiga tayyorgarlik koʻrish va uni oʻtkazish bilan bogʻliq xarajatlarni moliyalashtirish manbalari 4-ilovaga muvofiq tasdiqlansin. 8. Belgilab qoʻyilsinki, Biyennale obyektlarida: (a) loyihalashtirish va asrashga doir ishlar boʻyicha Madaniy meros agentligi buyurtmachi hisoblanadi; (b) xorijiy taniqli mutaxassislar bilan hamkorlikda alohida konsepsiya va dizayn asosida obyektlarni badiiy yoritish va asrashga doir ishlarni tashkil etish, infratuzilmalarini yaxshilash, shuningdek, Tasviriy sanʼat muzeyining yangi ekspozitsiyasini yaratish choralari koʻriladi. 9. Belgilansinki, Biyennale doirasida 2025-yil 31-dekabrga qadar Jamgʻarma va Madaniy meros agentligi tomonidan shakllantiriladigan roʻyxatlarga asosan va ular belgilagan subyektlar tomonidan import qilinadigan texnika, jihoz, asbob-uskuna, sanʼat asarlari va ularning qismlari, ashyolar va boshqa tovarlar bojxona bojidan ozod etiladi. 10. Vazirlar Mahkamasi uch kun muddatda birinchi Biyennalega tayyorgarlik koʻrish va uni oʻtkazish boʻyicha chora-tadbirlar rejasi, moliyalashtirish manbalarini koʻrsatgan holda xarajatlar smetasini tasdiqlasin. 11. Oʻzbekiston Respublikasi Prezidentining ayrim qarorlariga 5-ilovaga muvofiq oʻzgartirishlar va qoʻshimcha kiritilsin. 12. Mazkur qarorning ijrosini samarali tashkil qilishga masʼul va shaxsiy javobgar etib Madaniyat va sanʼatni rivojlantirish jamgʻarmasi raisi G.O. Umerova hamda Buxoro viloyati hokimi B.K. Zaripov belgilansin. 13. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Xalqaro zamonaviy sanʼat biyennalesi (keyingi oʻrinlarda — Biyennale)ga tayyorgarlik koʻrish va uni yuqori saviyada oʻtkazish boʻyicha zarur chora-tadbirlarni belgilash va amalga oshirish. 2. Biyennaleni oʻtkazish boʻyicha belgilangan vazifalarni oʻz vaqtida va sifatli bajarish, bu borada masʼul vazirlik, idora va tashkilotlar faoliyatini muvofiqlashtirish. 3. Biyennaleda ishtirok etish uchun nufuzli xalqaro ijodkorlarni jalb etish, ularning mahalliy ijodkorlar bilan hamkorlikda (kollaboratsiya) sanʼat asarlari, shuningdek, Oʻzbekistonning qadimiy tarixi va boy madaniyatidan ilhomlangan holda asarlar yaratishini ragʻbatlantirish. 4. Biyennalening xalqaro madaniy diplomatiya va jahon hamjamiyatidagi nufuzini oshirish. 5. Biyennaleni oʻtkazishga xalqaro va xorijiy tashkilotlarning grantlari, homiylik xayriyalari va metsenatlik koʻmagini jalb etish. 6. Biyennale doirasida yaratilgan asarlarning mamlakatimiz va xorijdagi koʻrgazmalarda namoyish etilishiga, shuningdek, nufuzli xalqaro auksionlar va savdo maydonchalarida sotilishiga koʻmaklashish. 7. Zaruratga koʻra, Biyennale oʻtkaziladigan kunlarni uzaytirish va oʻzgartirish. 8. Mahalliy va xorijiy ommaviy axborot vositalarida, Internet tarmogʻida Biyennale tadbirlari keng yoritilishini va targʻib qilinishini tashkil qilish. 9. Tadbirlarni tashkil etish va oʻtkazish bilan bogʻliq boshqa masalalarni tezkor hal etib borish. 1. Respublika budjeti mablagʻlari. 2. Madaniyat va sanʼatni rivojlantirish jamgʻarmasi mablagʻlari. 3. Turizm qoʻmitasi huzuridagi budjetdan tashqari Turizm sohasini qoʻllab-quvvatlash jamgʻarmasi hisobidan ajratilgan mablagʻlar. 4. “Savdoni rivojlantirish kompaniyasi” AJ tomonidan Savdo-sanoat palatasining Xalqaro zamonaviy sanʼat biyennalesi doirasida sanʼat asarlarini yaratishga mahalliy hunarmandlarni jalb qilish, ular tomonidan hunarmandchilik mahsulotlarini yaratish va mahalliy xomashyolarni sotib olish boʻyicha xarajatlarini qoplab berish uchun Savdoga koʻmaklashish jamgʻarmasi hisobidan ajratilgan mablagʻlar. 5. Buxoro viloyati mahalliy budjetining qoʻshimcha manbalari. 6. Metsenatlik koʻmagi va homiylik xayriyalari, xalqaro va xorijiy tashkilotlarning grantlari. 7. Qonunchilik hujjatlari bilan taqiqlanmagan boshqa manbalar. 1. Oʻzbekiston Respublikasi Prezidentining 2024-yil 12-avgustdagi PQ-287-son qarori bilan tasdiqlangan Buxoro viloyatida kichik va oʻrta biznes, xizmat koʻrsatish va turizmni rivojlantirish, infratuzilma loyihalarini amalga oshirish yoʻnalishlarining IV boʻlimida: (a) oʻn uchinchi xatboshidagi “Tasviriy sanʼat muzeyi” soʻzlari “Tasviriy sanʼat muzeyi, shu jumladan, ushbu muzeyning yangi ekspozitsiyasini yaratish” soʻzlari bilan almashtirilsin; (b) quyidagi mazmundagi oʻn toʻrtinchi xatboshi bilan toʻldirilsin: “Sitorai Mohi Xosa saroyi muzeyi, shu jumladan, ushbu muzeyning yangi ekspozitsiyasini yaratish”. 2. Oʻzbekiston Respublikasi Prezidentining 2025-yil 1-apreldagi PQ-132-son qarori bilan tasdiqlangan Shovot tumanini 2025-2026-yillarda jadal kompleks rivojlantirish dasturining 22-pozitsiyasi chiqarib tashlansin.